A BIZOTTSÁG HATÁROZATA
(2004. július 29.)
a kutyák, macskák és vadászgörények kereskedelme esetén a Közösségbe történő behozatalra vonatkozó modell egészségügyi igazolás létrehozásáról
(az értesítés a B(2004) 1947. számú dokumentummal történt)
(EGT vonatkozású szöveg)
(2004/595/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló 1992. július 13-i 92/65/EGK tanácsi irányelvre (1) és különösen annak 17. cikke (2) bekezdése b) pontjára,
mivel:
(1)
A 92/65/EGK irányelv meghatározza az állatok, spermák, petesejtek és embriók Közösségen belüli kereskedelmét és a Közösségbe történő behozatalát irányító állat-egészségügyi követelményeket.
(2)
A kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelv módosításáról szóló, 2003. május 26-i 998/2003/EK európai parlamenti és tanácsi rendelet (2) meghatározza a kedvtelésből tartott állatok nem kereskedelmi célú mozgása esetében alkalmazandó állat-egészségügyi követelményeket és az ilyen mozgás ellenőrzésére szolgáló szabályokat. Az említett rendelet egyik célja az állatok kereskedelme és nem kereskedelmi célú mozgása esetén alkalmazandó szabályok egységességének biztosítása és a csalások elkerülése.
(3)
Ezenkívül a 998/2003/EK rendelet úgy módosította a 92/65/EGK irányelvet, hogy az irányelv biztosítsa azt, hogy ha a kereskedés tárgyát képezik, akkor a kutyák, macskák és vadászgörények kielégítsék az említett rendeletben meghatározott követelményeket.
(4)
Ennek megfelelően a kutyák, macskák és vadászgörények kereskedelme esetén a Közösségbe történő behozatalra vonatkozóan célszerű elfogadni ezen állatok nem kereskedelmi célú behozatalára vonatkozó szabályokat is, közben fenntartva a 92/65/EK irányelv 16. cikkében előírt klinikai vizsgálatot.
(5)
Helyénvaló biztosítani azt, hogy a harmadik országok engedélyező tisztviselői által alkalmazott szabályok és alapelvek megfelelő garanciát nyújtsanak. Emiatt csak a tagállamok által szarvasmarhafélék, sertések és friss hús behozatalára feljogosított harmadik országok jegyzékének megállapításáról szóló 1976. december 21-i 79/542/EGK tanácsi határozat (3) mellékletében és a 998/2003/EK rendelet II. mellékletében felsorolt országokból érkező kutyák, macskák és vadászgörények Közösségbe történő kereskedelmi célú behozatala engedélyezhető.
(6)
A 998/2003/EK rendeletnek megfelelően, a 2004/203/EK bizottsági határozat (4) meghatározta a harmadik országokból származó kutyák, macskák és vadászgörények nem kereskedelmi célú mozgására szolgáló modell igazolást. Ennek megfelelően létre kell hozni a kutyák, macskák és vadászgörények Közösségbe történő behozatalára vonatkozó modell igazolást.
(7)
A 998/2003/EK rendelet abból a célból módosította a 92/65/EGK irányelv 10. cikkét, hogy összehangolja a kutyák, macskák és vadászgörények kereskedelmére vonatkozó feltételeket a nem kereskedelmi mozgás esetén érvényes feltételekkel, ennek következményeképpen az Egyesült Királyságban és Írországban történő forgalomba hozatal céljából a nem ezen országokból származó kutyákra és macskákra vonatkozó állatorvosi bizonyítvány kiállításáról szóló, 1994. április 18-i 94/273/EK határozatot (5) hatályon kívül kell helyezni.
(8)
Az e határozatban előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok a 92/65/EGK rendelet 16. cikkében előírtak és a következő követelmények szerint engedélyezik a kutyák, macskák és vadászgörények behozatalát:
a)
az állatok a 79/542/EGK határozat II. mellékletében vagy a 998/2003/EK rendelet II. melléklete B. részének 2. szakaszában és C. részében felsorolt országokból érkeznek;
b)
az állatokhoz mellékeltek egy, az e határozat mellékletében meghatározott modell szerinti igazolást.
Az igazolást meg kell követelni az a) pontban említett bármely harmadik országból Írország, Svédország és az Egyesült Királyság kivételével valamely tagállamba történő belépéskor, valamint valamely, a 998/2003/EK rendelet II. melléklete B. részének 2. szakaszában és C. részében felsorolt harmadik országból Írországba, Svédországba és az Egyesült Királyságba történő belépés esetében.
2. cikk
A 94/273/EK határozat hatályát veszti.
3. cikk
Ezt a határozatot 2004. október 12-től kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2004. július 29-én.